Mette Reissmann (S), 2013-11-01:
Jeg skal oplyse, at jeg i min tale i dag også dækker, hvad SF mener, samt selvfølgelig, hvad mit eget parti, Socialdemokratiet, mener om det nærværende lovforslag.
Alle, som har børn, kender det sug i maven, man får, når man første gang afleverer sit lille barn i vuggestuen.
Det er et følsomt øjeblik, og det kræver tillid og tryghed.
Alle, som har børn, kender helt sikkert også det smil, man får på læben, når ens barn pludselig kan en sang, som man ikke selv har lært det, eller bruger ord, som man ikke vidste det kunne.
Det er i vores samfunds dagtilbud, at langt de fleste af vores børn begynder deres helt eget liv i det store fællesskab uden for familien.
Det er her, vores børn lærer ord, lærer sange, vi ikke kender, bliver udfordret og udviklet på andre måder, end de gør hjemme hos deres mor og far.
Det er her, de knytter venskaber med og bånd til andre voksne og børn, og endelig er det her, de lærer at være en del af et fællesskab.
Det er stort – og ja, der findes vel næppe en vigtigere samfundsopgave end at sikre, at vores børn får en god start på livet.
Det gør uddannelsen af vores pædagoger så vigtig.
Hver dag gør de deres for, at alle børn uanset bagagen hjemmefra, får en god start på livet.
Den store opgave skal de selvfølgelig være klædt ordentligt på fagligt til at kunne løfte.
Derfor er det intet mindre end socialdemokratisk hjerteblod at sikre vores pædagoger de bedste uddannelsesmuligheder, så vi styrker dem i deres vigtige arbejde med sammen med alle os forældre at skabe gode børneliv for vores børn.
Pædagoguddannelsen er Danmarks største uddannelse.
Derfor er det så fantastisk, at alle Folketingets partier bakker op om en reform af pædagoguddannelsen.
Med det lovforslag, vi behandler her i dag, lader vi fremover pædagoguddannelsen regulere af en bekendtgørelse med hjemmel i lov om erhvervsakademiuddannelser og professionsbacheloruddannelser.
Det gør vi for at imødekomme et stort ønske om øget deregulering og fleksibilitet og mindre regelstyring af pædagoguddannelsen.
Vi gør det med andre ord lettere løbende at tilpasse pædagoguddannelsen den virkelighed, pædagogerne og vores børn lever i.
Helt overordnet ønsker vi at styrke pædagoguddannelsen på fire områder, nemlig ved at give højere faglighed og kvalitet, sikre handlekompetence og bedre sammenhæng til praksis, øge specialiseringen med mere arbejdsmarkedsrelevans og styrke de tværprofessionelle kompetencer.
Den nye pædagoguddannelse skal være mere intensiv og skærpe kravene til de studerende.
Der skal udvikles fælles kompetencemål for uddannelsen, og de studerende skal efter på første år at have opnået en fælles grundfaglighed kunne vælge en af tre specialiseringer, hvor de tilegner sig specialviden, om enten småbørnsområdet, børn og unge-området eller det socialpædagogiske område.
Samtidig omlægger vi praktikken, så størstedelen af de studerendes praktik bliver afholdt inden for deres specialisering.
For at styrke vekselvirkningen og synergien mellem teori og praksis udvider vi praktikperioden fra tre til fire perioder.
Fremover vil der blive stillet krav om, at de studerende har reelle studiedage, mens de er i praktik, simpelt hen for at styrke deres læringsudbytte.
Vi vil rette fornyet fokus på de tværprofessionelle kompetencer i uddannelsen for at understrege vigtigheden af et tæt samarbejde mellem pædagoger og lærere i folkeskolen og mellem pædagoger og andre faggrupper.
Det er vi rigtig glade for, fordi pædagoguddannelsen på den måde ligger flot i forlængelse af vores reform »Et fagligt løft af folkeskolen«.
Det understreger, at vi kerer os om det hele menneske, om det enkelte barn – fra vuggestuebarn til afgangselev i folkeskolen.
Med den nye pædagoguddannelse er det vores ambition at skabe en spændende og udfordrende uddannelse, der kan tiltrække endnu flere dygtige studerende – en uddannelse, som vil styrke de færdiguddannede pædagogers evne til at løfte børns og unges sociale mobilitet, give hvert enkelt barn mulighed for at udleve sit fulde potentiale og understøtte vores børn i at indgå i fællesskaber.
Derfor støtter Socialdemokraterne og SF varmt forslaget.